b'\n_START_ARTICLE_\nAugust Strindberg\n_START_PARAGRAPH_\nJohan August Strindberg (22. jaanuar 1849 Stockholm \xe2\x80\x93 14. mai 1912 Stockholm) oli rootsi kirjanik, kes on tuntud eelk\xc3\xb5ige oma n\xc3\xa4idendite poolest. Ta tegeles ka kujutava kunstiga._NEWLINE_Strindbergi varased teosed kuuluvad naturalismi valda, hilisemad kalduvad s\xc3\xbcmbolismi. \xc3\x9chtlasi peetakse teda ekspressionismi \xc3\xbcheks toojaks n\xc3\xa4itekirjandusse._NEWLINE_Pariisi Kommuuni m\xc3\xb5jul sai Strindbergist sotsialist, aga ta ei j\xc3\xa4rginud kunagi kindla erakonna programmi ega maailmavaadet. Tema teosed v\xc3\xa4ljendavad \xc3\xbcldiselt vasakpoolset maailman\xc3\xa4gemist, neis on l\xc3\xa4bivaks teemaks \xc3\xbchiskonna eba\xc3\xb5iglane \xc3\xbclesehitus, kuid \xc3\xbcksnes poliitikale ei ole \xc3\xbckski tema teos p\xc3\xbchendatud._NEWLINE_Strindbergi m\xc3\xb5ju endale on tunnistanud teiste hulgas Tennessee Williams, Edward Albee, Maksim Gorki, John Osborne ja Ingmar Bergman. Eugene O\'Neill p\xc3\xbchendas oma Nobeli kirjandusauhinna k\xc3\xa4ttesaamisel peetud k\xc3\xb5nest suure osa Strindbergi m\xc3\xb5ju kirjeldamisele enese loomingus, nimetades teda "suurimaks geeniuseks k\xc3\xb5igi modernsete n\xc3\xa4itekirjanike seas".\n_START_SECTION_\nAbielud\n_START_PARAGRAPH_\nAugust Strindberg oli kolm korda abielus._NEWLINE_Esiteks abiellus ta 1877 28-aastaselt Siri von Esseniga, kes oli temast aasta noorem. Siri oli 1872\xe2\x80\x931876 olnud abielus parun Carl Gustaf Wrangeliga ja sellest abielust oli tal t\xc3\xbctar Sigrid. Siri oli eluaeg tahtnud n\xc3\xa4itlejaks saada, aga seda ei peetud aadlikule kohaseks ja kui ta siiski n\xc3\xa4itlejana t\xc3\xb6\xc3\xb6le hakkas, oli see tema mehele piisav p\xc3\xb5hjus lahutuseks. J\xc3\xa4rgmisel aastal abiellus Siri August Strindbergiga. Sellest abielust s\xc3\xbcndisid t\xc3\xbctred Karin Smirnov, kes oli abielus soome p\xc3\xa4ritolu n\xc3\xb5ukogude kommunisti Vladimir Smirnoviga, ja Greta, poeg Hans ja veel \xc3\xbcks v\xc3\xa4ikelapsena surnud t\xc3\xbctar. Abielu lahutati 1891._NEWLINE_1893 abiellus Strindberg 44-aastaselt 21-aastase austria kirjaniku ja t\xc3\xb5lkija Frida Uhliga. Abielust s\xc3\xbcndis t\xc3\xbctar Kerstin. Abielu lahutati 1895, sest Strindberg ei kiitnud heaks Frida sekkumist oma \xc3\xa4riasjadesse._NEWLINE_1901 abiellus Strindberg 52-aastaselt 23-aastase n\xc3\xa4itleja Harriet Bossega. Abielust s\xc3\xbcndis t\xc3\xbctar Anne-Marie. Ligi kaks aastat kestnud abielu lahutati 1902 Strindbergi peaaegu paranoilise armukadeduse t\xc3\xb5ttu.'